CELEX: 32014D0214(01)
Language: mt
Date: 2014-02-12 00:00:00
Title: Deċiżjoni ta’ Implimentazzjoni tal-Kummissjoni tat- 12 ta’ Frar 2014 dwar l-estensjoni ta' finanzjament ta’ miżuri speċjali ta’ emerġenza biex jipproteġu lill-Unjoni mir-rabja

14.2.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 43/6
            
         
      DEĊIŻJONI TA’ IMPLIMENTAZZJONI TAL-KUMMISSJONI
   
   tat-12 ta’ Frar 2014
   dwar l-estensjoni ta' finanzjament ta’ miżuri speċjali ta’ emerġenza biex jipproteġu lill-Unjoni mir-rabja
   2014/C 43/09
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (1), u b' mod partikolari l-Artikolu 8(2) tagħha,
   Billi:
   
               (1)
            
            
               Id-Deċiżjoni tal-Kunsill 2009/470/KE tistipula li meta Stat Membru jkun direttament mhedded bl-okkorrenza jew l-iżvilupp, fit-territorju ta' pajjiż terz, ta' marda elenkata fl-Anness ta' dik id-Deċiżjoni, tista' tiġi adottata kwalunkwe miżura xierqa għas-sitwazzjoni, inkluż l-għoti ta' kontribuzzjoni finanzjarja mill-Unjoni għall-miżuri li jitqiesu partikolarment meħtieġa għas-suċċess tal-azzjonijiet meħuda.
            
         
               (2)
            
            
               Id-Deċiżjoni tal-Kummissjoni 2009/582/KE tad-29 ta' Lulju 2009 dwar il-finanzjament ta' miżuri speċjali ta' emerġenza biex jipproteġu l-Komunità mill-idrofobija (2) u d-Deċiżjoni tal-Kummissjoni 2011/C 64/05 tal-25 ta' Frar 2011 dwar l-estensjoni tal-finanzjament ta' miżuri speċjali ta' emerġenza biex jipproteġu lill-Unjoni mill-idrofobija (3) approvaw il-finanzjament ta' pjan għall-qerda tar-rabja fit-territorju tar-reġjun tal-Kaliningrad fir-Russja.
            
         
               (3)
            
            
               Ir-rabja hija marda tal-annimali li tolqot l-iktar lill-karnivori selvaġġi u domestiċi u għandha implikazzjonijiet serji għas-saħħa pubblika u hija elenkata fl-Anness tad-Deċiżjoni 2009/470/KE.
            
         
               (4)
            
            
               It-territorju tar-reġjun tal-Kaliningrad, żona mir-Russja maqtugħa mill-kumplament tal-pajjiż u li hija mdawra minn territorju tal-UE, tmiss ma’ Stati Membri li rnexxielhom jeqirdu r-rabja mill-biċċa l-kbira tat-territorju tagħhom. Kienet meħtieġa miżura speċjali biex tipprevjeni l-infezzjoni mill-ġdid u li kienet qed tokkorri b'mod kontinwu fl-Istati Membri ġirien tar-reġjun tal-Kaliningrad u li kienet intiża wkoll biex teqred il-marda minn dan it-territorju stess.
            
         
               (5)
            
            
               Minħabba d-daqs relattiv tat-territorju tar-reġjun tal-Kaliningrad, huwa aktar xieraq u kosteffiċjenti li l-Unjoni tikkontribwixxi fl-isforzi biex tinqered ir-rabja f’dak ir-reġjun milli jiġu stabbiliti żoni ta' protezzjoni ta' tilqim fit-territorji tal-Istati Membri ġirien li jkollhom jinżammu fi stat ta' protezzjoni b'mod indefinit.
            
         
               (6)
            
            
               Bħala riżultat tal-implimentazzjoni tal-pjan imsemmi hawn fuq, fl-2013 ma ġie identifikat ebda każ ta’ rabja fir-reġjun tal-Kaliningrad jew fiż-żoni tal-Litwanja u l-Polonja li jmissu miegħu.
            
         
               (7)
            
            
               Biex ikun żgurat li r-rabja tkun inqerdet minn territorju, ikun hemm bżonn li l-attivitajiet tat-tilqim orali jibqgħu għaddejjin mingħajr waqfien darbtejn fis-sena għal mill-anqas sentejn minn meta jkun ġie identifikat l-aħħar każ tal-marda.
            
         
               (8)
            
            
               Il-pjan ta' 36 xahar iffinanzjat mill-Unjoni li jinsab għaddej bħalissa jintemm fil-31 ta' Mejju 2014.
            
         
               (9)
            
            
               Biex jitħarsu r-riżultati miksuba permezz ta’ kofinanzjament mill-Unjoni matul l-aħħar snin u biex ir-rabja mir-reġjun tal-Kaliningrad tinqered żgur u jintemm għalkollox ir-riskju li terġa' tinfirex fit-territorju tal-Unjoni li jmiss miegħu, jeħtieġ li l-appoġġ finanzjarju għall-attivitajiet għall-qerda tar-rabja mir-reġjun ta’ Kaliningrad jiġi estiż għal perjodu addizzjonali ta' 24 xahar.
            
         
               (10)
            
            
               Fit-13 ta' Jannar 2013, ir-Russja ressqet pjan għall-qerda tar-rabja mir-reġjun tal-Kaliningrad għall-perjodu minn Ġunju tal-2014 sa Mejju tal-2016 quddiem il-Kummissjoni, u dan il-pjan tqies aċċettabbli għall-fini li l-Unjoni titħares mir-rabja. L-azzjonijiet previsti f'dak il-pjan huma essenzjali biex jitħarsu l-interessi tal-Unjoni u għaldaqstant huwa xieraq li ċerti miżuri jiġu kofinanzjati mill-Unjoni. Għaldaqstant, fl-2014 għandha tiġi mogħtija kontribuzzjoni finanzjarja mill-Unjoni għall-implimentazzjoni ta’ dak il-pjan.
            
         
               (11)
            
            
               F’konformità mal-Artikolu 84 tar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 u mal-Artikolu 94 ta’ Regolament ta' Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012, l-impenn ta’ nefqa mill-Unjoni għandu jkun preċedut minn Deċiżjoni ta’ finanzjament li tistabbilixxi l-elementi essenzjali tal-azzjoni li tinvolvi n-nefqa u li tiġi adottata mill-istituzzjoni jew l-awtoritajiet li tkun iddelegatilhom l-istituzzjoni.
            
         
               (12)
            
            
               Barra minn hekk, id-Deċiżjoni tal-Kummissjoni 2011/C 64/05 se ssir obsoleta u għandha titħassar.
            
         
               (13)
            
            
               Il-miżuri previsti f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
            
         IDDEĊIDIET KIF ĠEJ
   Artikolu 1
   1.   Il-pjan għall-qerda tar-rabja mir-reġjun ta' Kaliningrad (“il-pjan”) ippreżentat mir-Russja huwa hawnhekk approvat għall-perjodu bejn l-1 ta' Ġunju 2014 u l-31 ta' Mejju 2016.
   2.   L-azzjoni fil-qafas ta' din id-Deċiżjoni għandha tkopri l-miżuri li ġejjin li jikkostitwixxu parti mill-attivitajiet previsti skont il-pjan imsemmi fil-paragrafu 1:
   
               —
            
            
               ix-xiri tal-lixki tat-tilqim għall-immunizzazzjoni orali ta' karnivori selvaġġi;
            
         
               —
            
            
               id-distribuzzjoni fit-territorju tar-reġjun tal-Kaliningrad tal-lixki tat-tilqim imsemmija fil-punt preċedenti.
            
         Artikolu 2
   Il-kontribuzzjoni massima tal-Unjoni hija ta' EUR 1 100 000 li għandhom jiġu ffinanzjati mil-linja baġitarja 17 04 04 tal-baġit ġenerali tal-Unjoni għas-sena finanzjarja 2014.
   Artikolu 3
   1.   L-għoti ta' għotja individwali lill-Aġenzija Veterinarja tal-Istat tar-reġjun tal-Kaliningrad fir-Russja “Iċ-Ċentru Reġjonali għall-Ġlieda kontra l-Mard tal-Annimali” (Государственное учреждение ветеринарии Калининградской области „Областная станция по борьбе с болезнями животных“) hija awtorizzata.
   2.   Il-miżuri msemmija fl-Artikolu 1(2) jistgħu jiġu ffinanzjati sa 100 % tal-ispejjeż eliġibbli korrispondenti, bil-kundizzjoni li parti mill-ispejjeż totali tal-azzjoni titħallas mill-Aġenzija Veterinarja tal-Istat tar-reġjun tal-Kaliningrad fir-Russja “Iċ-Ċentru Reġjonali għall-Ġlieda kontra l-Mard tal-Annimali” (Государственное учреждение ветеринарии Калининградской области „Областная станция по борьбе с болезнями животных“) jew minn kontribuzzjonijiet oħra eskluża l-kontribuzzjoni tal-Unjoni.
   3.   L-ammont massimu li għandu jitħallas lura għall-miżuri msemmija fl-Artikolu 1(2) ma għandux jaqbeż il-medja ta’ EUR 0,95 għal kull lixka tat-tilqim mixtrija u mqassma.
   Artikolu 4
   Il-kundizzjonijiet dettaljati għall-implimentazzjoni teknika u l-finanzjament għandhom jiġu stabbiliti fi ftehim dwar l-għotja li għandu jiġi ffirmat bejn il-Kummissjoni u l-benefiċjarju.
   Artikolu 5
   Din id-Deċiżjoni tikkostitwixxi deċiżjoni finanzjarja fis-sens tal-Artikolu 84 tar-Regolament Finanzjarju.
   Artikolu 6
   Id-Deċiżjoni tal-Kummissjoni 2011/C 64/05 qiegħda tiġi mħassra hawnhekk, u dan b'effett mill-31 ta' Diċembru 2014.
   
      Magħmul fi Brussell, it-12 ta’ Frar 2014.
      
         
            Għall-Kummissjoni
         
         Tonio BORG
         
         
            Membru tal-Kummissjoni
         
      
   
   
      (1)  ĠU L 155, 18.6.2009, p. 30.
   
      (2)  ĠU L 198, 30.7.2009, p. 85.
   
      (3)  ĠU C 64, 1.3.2011, p. 7.